Document ID: /roh_data/filtered/fineweb-2-filterrobots_roh.jsonl.gz/33721

Zug manava gia suenter l’emprim terz cun 2:0. Omadus gols en crudads durant duas situaziuns da superiuradad numerica per ils da Zug. En il segund terz ha Tavau dentant mussà ina ferma reacziun e pudì egualisar. Ils gols per il HCD han fatg Dino Wieser e Mike Maskivuo.
Silsuenter han ils giasts gì dapli da la partida. La decisiun è dentant crudada pir curt avant la fin da la prolungaziun. Il gol decisiv per Zug ha fatg il Finlandais Jarkko Immonen en la 77avla minuta. La segunda partida è gievgia, ils 23 da mars a Tavau.
Terrada era per Berna
Igl SC Berna ha pers l’emprim gieu dal mezfinal dals playoffs da hockey. Il campiun svizzer ha pers a chasa encunter il vice-campiun Lugano cun 2:4. Lugano maina uschia la seria da mezfinal cun 1:0. La seria cuntinuescha gievgia a Lugano.
Ina clera victoria ha Friburg festivà en l’emprim gieu dal final dals playouts. Friburg ha battì Ambrì-Piotta cun 4:0.
Victoria da Partenz-Signuradi en la 2. liga
Partenz-Signuradi ha gudagnà l’emprim gieu dal final da la segunda liga ordaifer encunter Herisau cun 2:1 suenter prolungaziun.
RR novitads 23:00